Videoafhøringer af børn og unge skal ikke længere foregå på politigården, men rykker i stedet over i det nye børnehus, der åbner pr. 1. oktober. Børnehuse i landets øvrige regioner vil også åbne tirsdag. Nordjyllands Politi har været med i udviklingen af Børnehus Nord. Politiet glæder sig over, at de involverede fagpersoner nu er samlet under samme tag, så kommunikationen mellem de forskellige aktører nu bliver nemmere. - Det er en stor fordel, at Børnehus Nord er blevet oprettet, da der i høj grad tages hensyn til børnene og deres behov, og derfor er det også helt naturligt, at vores videoafhøringer af børn nu flytter med og foregår i de nye rammer, siger politikommissær Lars Nørskov. De nordjyske kommuner er blevet enige om, at det er Aalborg Kommune, der skal stå for driften af Børnehus Nord. Projektet er støttet af Satspuljen 2012 og en del af Regeringens overgrebspakke med titlen "Samlet indsats til beskyttelse af børn mod overgreb."

Opsummering:
Det nye Børnehus Nord får videoafhøringer af børn og unge som en af sine arbejdsopgaver.